Fossa dei Leoni

***Fossa dei Leoni*** (*Lavlja jazbina*), poznato i po akronimu ***FdL***, bilo je udruženje ultrasa, odnosno fanatičnih navijača italijanskog nogometnog kluba AC Milan. Osnovano 1968, bilo je najstarije udruženje ultrasa u Italiji.

## Historija 
### Rane godine 
Udruženje je prvobitno rođeno kao grupa kad se skupina mladih navijača počela sastajati na rampi 18 u popularnim sektorima stadiona San Siro u Milanu, noseći Milanove dresove i unoseći na stadion zastave i konfete. Ime je odabrano po nadimku starog stadiona AC Milana.

1972. premjestili su se s rampe 18 na srednji sektor stadiona. Iste godine napisana je i himna, nadahnuta italijanskim filmom *Brancaleoneova vojska*. U to vrijeme mnoge italijanske grupe ultrasa identificirale su se s različitim političkim ideologijama i *Fossa* se identificirala s ljevicom, noseći uvijek na stadione veliki transparent sa slikom Che Guevare. Zbog nekih problema s italijanskom policijom, od 1975. do 1977. promijenila je ime u *Inferno Rossonero* (*Crveno-crni pakao*).

*Fossa* je narednih godina postala model za mnoge italijanske grupe ultrasa, a 1982. prikazana je i u filmu *Eccezzziunale... veramente*, u kojem je Diego Abatantuono glumio njenog vođu, zvanog *Donato, kralj Fosse*.

### Skorija historija 
mini|desno|225px|*Fossa dei Leoni* u akciji
Nakon 38 godina postojanja udruženje je raspušteno 17. novembra 2005. od strane njegovih članova zbog polemika u vezi sa dvama ukradenim transparentima nakon utakmice protiv Juventusa 29. oktobra te godine. Tokom internog sukoba između Milanovih navijača *Fossa* je optužena da je sarađivala sa DIGOS-om (što je, prema idealima ultrasa, neprihvatljivo) kako bi isposlovala vraćanje transparenata, a neki njeni članovi doživjeli su prijetnje i napade. Na kraju tog sukoba vođe grupe odlučile su je raspustiti.

Ostale razloge ovog sukoba treba potražiti u odnosu *Fosse* sa dvjema drugim historijskim grupama ultrasa AC Milana, *Brigate Rossonere* i *Commandos Tigre*, zbog njihovih političkih razlika i *borbe* za vodstvo među Milanovim navijačima. Nakon raznih pretpostavki o ponovnom formiranju grupe, mjesec kasnije (31. decembra) osnovana je grupa *Guerrieri Ultras Curva Sud Milano*, sastavljena od mnogo bivših članova *Fosse*.

## Himna 
Himna *Fosse*, zasnovana na muzici iz već spomenutog filma, sastojala se od ovih riječi: *"Leoni armati stiam marciando siam la Fossa dei Leon... dei leon... leon.. leon... leon... leon... siam la Fossa dei Leon! Sangue! Violenza! Fossa dei Leoni!"*

## Rivalstva i prijateljstva 
[mini|desno|225px|Koreografija navijača AC Milana za 17. titulu prvaka Italije ([Serie A 2003/2004.|2003/04)]]

Rivalstva i prijateljstva *Fosse* s ostalim grupama ista su kao u cijelom sektoru Milanovih navijača.

Glavno i najstarije rivalstvo jest ono s navijačima Intera, drugog kluba iz grada Milana. U ostala veća rivalstva spadaju ona s navijačima Rome, Napolija, Juventusa, Lazija, Genoe, Verone, Atalante, Fiorentine, Sampdorije i Cagliarija.

Od prijateljskih odnosa sa drugim grupama jedini je onaj s navijačima Brescije.

## Reference 
## Bibliografija 
* *"Nella Fossa dei Leoni"* (1998)

## Vanjski linkovi 
* Službena stranica 

Kategorija:AC Milan
Kategorija:Nogometni navijači